EGCO จากไฟฟ้า..สู่ท่อน้ำมัน
น่าสนใจ !! เมื่อบริษัท ผลิตไฟฟ้า จำกัด (มหาชน) หรือ EGCO ประกาศทุ่ม 3,000 ล้านบาท ซื้อหุ้นบริษัท ไทย ไปป์ไลน์ เน็ตเวิร์ค จำกัด (TPN) สัดส่วน 44.6% เพื่อรุกธุรกิจบริการระบบขนส่งน้ำมันทางท่อไปยังภาคอีสาน...
29 ก.ย. 2562

สำนักข่าวรัชดา
น่าสนใจ !! เมื่อบริษัท ผลิตไฟฟ้า จำกัด (มหาชน) หรือ EGCO ประกาศทุ่ม 3,000 ล้านบาท ซื้อหุ้นบริษัท ไทย ไปป์ไลน์ เน็ตเวิร์ค จำกัด (TPN) สัดส่วน 44.6% เพื่อรุกธุรกิจบริการระบบขนส่งน้ำมันทางท่อไปยังภาคอีสาน…
ถือเป็นการแตกไลน์แบบข้ามสายพันธุ์กันเลยทีเดียว…
EGCO จัดเป็นลูกคนโตของการไฟฟ้าฝ่ายผลิตแห่งประเทศไทย หรือ กฟผ. ถือหุ้นใหญ่สัดส่วน 25.41% (ลูกคนรอง คือ บริษัท ราช กรุ๊ป จำกัด (มหาชน) หรือ RATCH กฟผ.ถือหุ้นใหญ่สัดส่วน 45%) เกิดมาจากธุรกิจผลิตไฟฟ้า
ปัจจุบัน EGCO เป็นผู้ผลิตไฟฟ้าระดับ TOP 5 ของตลาด มี IPP ที่ COD แล้วอยู่ในมือคิดตามสัดส่วนการถือหุ้นอยู่ที่ 5,315 เมกะวัตต์
และมีโครงการที่อยู่ระหว่างก่อสร้างอีก 3 โครงการ จำนวน 331 เมกะวัตต์ จะทยอย COD ปี 2562 และปี 2565
ที่ผ่านมา EGCO ขยายการลงทุนไปในหลายประเทศ เช่น สปป.ลาว ฟิลิปปินส์ อินโดนีเซีย ออสเตรเลีย และเกาหลีใต้ แต่เป็นไลน์ไฟฟ้าทั้งหมด
คราวนี้น่าแปลก ที่มาซื้อหุ้นไทย ไปป์ไลน์ฯ…เป็นการข้ามสายพันธุ์จากไฟฟ้ามาสู่ท่อส่งน้ำมัน..!
ทำให้ถูกตั้งคำถามตามมาว่า 1) EGCO ถนัดหรือไม่ ??
และ 2) แวลูของบริษัทนี้เป็นอย่างไร ??
ถ้าไปส่องงบ ไทย ไปป์ไลน์ฯ ช่วง 3 ปีย้อนหลัง จะเห็นว่า ตัวเลขยังขาดทุน…
โดยปี 2559 ขาดทุน 635,095 บาท จากรายได้รวม 1,491,677 บาท ปี 2560 ขาดทุน 72,818,537 บาท จากรายได้รวม 723,041 บาท และปี 2561 ขาดทุน 1,189,545 บาท จากรายได้รวม 1,952,097 บาท
ขณะที่ระยะใกล้ 1-2 ปีนี้ งบอาจยังดูไม่จืด…ต้องเผชิญภาวะขาดทุนต่อเนื่อง
นั่นเป็นเพราะเป็นช่วงการลงทุนระบบท่อ…
แต่…หลังจากวางระบบท่อเสร็จ จะเป็นช่วงของการเก็บเกี่ยวดอกผล
จากการให้บริการเช่าท่อขนส่งน้ำมัน ซึ่งฐานลูกค้าส่วนใหญ่เป็นกลุ่มบริษัทน้ำมัน โดยเริ่มตั้งแต่จังหวัดสระบุรีไปถึงจังหวัดขอนแก่น ระยะทางรวม 342.8 กิโลเมตร มีกำลังขนส่งต่อปีอยู่ที่ 5,443 ล้านลิตร และสามารถขยายเพิ่มเป็น 7,338 ล้านลิตรในระยะที่ 2
ปัจจุบันโครงการอยู่ระหว่างก่อสร้าง คาดว่าจะดำเนินการได้ไตรมาส 4/2564
ซึ่ง EGCO วาดฝันว่าธุรกิจท่อส่งน้ำมันจะเป็นธุรกิจที่ให้ผลตอบแทนที่ดีในระยะยาว
ก็เข้าใจได้ว่า นี่เป็นการแตกไลน์ไปสู่ธุรกิจใหม่…
เหมือนกับกรณี RATCH บริษัทน้องที่จับมือบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS และ บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ไปลงทุนธุรกิจโครงสร้างพื้นฐาน โครงการรถไฟฟ้า บริหารถนนมอเตอร์เวย์
ไม่แน่อาจจะได้เห็นการเลยเถิดไปลงทุนสนามบินอีกก็เป็นได้…
เอาเป็นว่า…หลังจากปล่อยให้บริษัทน้องไปเสาะแสวงหาโอกาสธุรกิจใหม่ล่วงหน้ามาพักใหญ่แล้ว
คราวนี้ก็ถึงตา EGCO ที่จะต้องลุกขึ้นมาคิดนอกกรอบบ้าง…
…ใช่มั้ยคะ “เสี่ยจักษ์กริช พิบูลย์ไพโรจน์” ขาาา
…อิ อิ อิ…